“สาธารณสุข” อัพเดทยอดผู้ติดเชื้อโคโรนาในไทยกลับบ้านแล้ว 7 ราย พร้อมยกระดับตามประกาศ WHO
"กระทรวงสาธารณสุข” อัพเดทยอดผู้ติดเชื้อโคโรนาในไทย 14 ราย กลับบ้านแล้ว 7 ราย รักษาตัวอยู่ที่รพ. 7 ราย พร้อมยกระดับการทำงานตามประกาศองค์การอนามัยโลก
"กระทรวงสาธารณสุข” อัพเดทยอดผู้ติดเชื้อโคโรนาในไทย 14 ราย กลับบ้านแล้ว 7 ราย รักษาตัวอยู่ที่รพ. 7 ราย พร้อมยกระดับการทำงานตามประกาศองค์การอนามัยโลก
31 ม.ค. 2563

กระทรวงสาธารณสุข รายงานสถานการณ์กรณีโรคปอดอักเสบจากเชื้อไวรัสโคโรนาสายพันธุ์ใหม่ 2019 (Novel Coronavirus;2019-nCov) ประจำวันที่ 31 ม.ค.63 โดยสถานการณ์ถึงวันที่ 31 มกราคม 2563 ณ เวลา 08.00 น. มีรายงานผู้ป่วยยืนยันติดเชื้อขณะนี้นอนในโรงพยาบาล 7 ราย กลับบ้านแล้ว 7 ราย รวมสะสม 14 ราย
โดยผู้ป่วยเข้าเกณฑ์สอบสวนโรคต้องเฝ้าระวัง ตั้งแต่วันที่ 3 – 30 ม.ค.63 มีผู้ป่วยเข้าเกณฑ์สอบสวนต้องเฝ้าระวังสะสมทั้งหมด 280 ราย คัดกรองจากสนามบิน 37 ราย มารับการรักษาที่โรงพยาบาลเอง 243 ราย อนุญาตให้กลับบ้านได้แล้ว 68 ราย ส่วนใหญ่ติดเชื้อไวรัสไข้หวัดใหญ่ตามฤดูกาล ยังคงรักษาในโรงพยาบาล 212 ราย โดยในวันที่ 30 ม.ค.63 พบผู้ป่วยเข้าเกณฑ์สอบสวนโรครายใหม่ 78 ราย
สำหรับสถานการณ์ทั่วโลกใน 20 ประเทศ ข้อมูลตั้งแต่ 5 – 29 ม.ค.63 พบผู้ป่วยยืนยันติดเชื้อจำนวน 7,803 ราย ส่วนประเทศจีน ข้อมูล ณ วันที่ 30 ม.ค.63 พบผู้ป่วย 7,711 ราย เสียชีวิต 170 ราย
ด้านนายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กล่าวว่า องค์การอนามัยโลก (WHO) ได้ประกาศให้สถานการณ์แพร่ระบาดของเชื้อไวรัสโคโรนาสายพันธุ์ใหม่ 2019 เป็นภาวะฉุกเฉินด้านสาธารณสุขระหว่างประเทศ (Public health Emergency of international Concern) เมื่อคืนนี้ (30 ม.ค.) เนื่องจากมีรายงานผู้ป่วยและผู้เสียชีวิตเพิ่มขึ้น และพบผู้ป่วยในหลายพื้นที่ ตลอดจนมีรายงานการติดต่อระหว่างคนสู่คนภายในประเทศ จึงเป็นเหตุผลสำคัญให้ทางองค์การอนามัยโลกได้ประกาศเป็นภาวะฉุกเฉินระดับโลก
ทั้งนี้ ประเทศไทยนำโดยนายกรัฐมนตรี พล.อ.ประยุทธ์ จันทร์โอชา ได้สั่งการให้กระทรวงสาธารณสุข และหน่วยงานที่เกี่ยวข้องพิจารณายกระดับการทำงานให้สอดคล้องกับประกาศขององค์การอนามัยโลก
โดยบ่ายวันนี้ เวลา 13.00 น. จะมีการประชุมคณะกรรมการอำนวยการเตรียมความพร้อมป้องกันและแก้ไขปัญหาโรคติดต่ออุบัติใหม่แห่งชาติ ตามคำสั่งของนายกรัฐมนตรี ซึ่งลงนามเมื่อวันที่ 28 ม.ค.63 ทั้งนี้ จะได้มีการประชุมกับทุกภาคส่วนที่เกี่ยวข้องเพื่อยกระดับมาตรการต่างๆ อาทิ เช่น มาตรการทางกฎหมาย มาตรการด้านการเฝ้าระวัง ป้องกัน ควบคุมโรค และมาตรการในด้านการสื่อสารความเสี่ยง เพื่อให้สอดคล้องกับแนวทางขององค์การอนามัยโลก
นอกจากนั้น วานนี้ (30 ม.ค.) ได้มีการประชุมคณะกรรมการวิชาการโรคติดต่อภายใต้ พ.ร.บ.โรคติดต่อ พ.ศ.2558 ซึ่งได้มีการหารือในประเด็นการประกาศให้โรคติดเชื้อไวรัสโคโรนาสายพันธุ์ใหม่ 2019 ให้เป็นโรคติดต่ออันตรายลำดับที่ 14 ตลอดจนการพิจารณาเรื่องการประกาศพื้นที่หรือเขตติดโรค
“สำหรับประชาชนไทย ขณะนี้กระทรวงสาธารณสุขได้ประกาศคำเตือนระดับ 3 ให้หลีกเลี่ยงการเดินทางไปในพื้นที่ที่มีรายงานการระบาดของโรค ให้ยึดหลักการป้องกันตนเองและการดูแลสุขภาพ “กินร้อน ช้อนกลาง ล้างมือ” และสวมใส่หน้ากากอนามัยเมื่อต้องเข้าไปอยู่ในที่ชุมนุมชน อย่างไรก็ตาม ประชาชนยังสามารถใช้ชีวิตประจำวันได้ตามปกติ แต่ขอให้เพิ่มความระมัดระวังในการเดินทางไปในที่ที่มีคนหนาแน่น” ผอ.กองโรคติดต่อทั่วไป ระบุ
สำหรับผลการดำเนินงานที่ด่านควบคุมโรค จากการตรวจคัดกรอง 5 สนามบิน ได้แก่ สนามบินสุวรรณภูมิ, ดอนเมือง, เชียงใหม่, ภูเก็ต และกระบี่ ได้ตรวจคัดกรองผู้เดินทางเข้าประเทศด้วยเครื่องวัดอุณหภูมิ สะสมตั้งแต่วันที่ 3 – 25 ม.ค.63 จำนวน 137 เที่ยวบิน จำนวน 21,522 คน วันที่ 24 – 30 ม.ค.63 ท่าอากาศยานเชียงราย ท่าอากาศยานเชียงใหม่ ท่าอากาศยานภูเก็ต ท่าอากาศยานกระบี่ ท่าอากาศยานดอนเมือง และท่าอากาศยานสุวรรณภูมิ คัดกรองผู้โดยสารสายการบินจากสาธารณรัฐประชาชนจีน 114 เที่ยวบิน ผู้เดินทางและลูกเรือได้รับการคัดกรอง จำนวน 7,604 ราย ทางกระทรวงสาธารณสุขได้จัดเจ้าหน้าที่หมุนเวียนไปสนับสนุนเจ้าหน้าที่ที่ด่าน เพื่อให้การทำงานมีประสิทธิภาพตลอด 24 ชั่วโมง
ทั้งนี้ นักท่องเที่ยวทุกคนจะได้รับแจกคำแนะนำสุขภาพ (health beware card) จากเจ้าหน้าที่ตรวจคนเข้าเมือง และเจ้าหน้าที่ด่านควบคุมโรค